[{"text_idx": "#000000", "text": "Ail Symudiad yn cefnogi Cymru"}, {"text_idx": "#000001", "text": "Wrth i\u2019r cyffro ar gyfer pencampwriaeth be\u0302l-droed Ewro 2020 ddechrau cynyddu, mae\u2019r llif anochel o ganeuon i gefnogi ymgyrch ti\u0302m Cymru yn y gystadleuaeth wedi dechrau ymddangos."}, {"text_idx": "#000002", "text": "Ar flaen y gad mae\u2019r band, ac er tegwch, cefnogwyr Cymru bytholwyrdd Ail Symudiad sydd wedi rhyddhau eu sengl newydd ddydd Gwener diwethaf, 14 Mai."}, {"text_idx": "#000003", "text": "Mae\u2019r grw\u0302p o Aberteifi wedi bod yn gefnogwyr pybyr o\u2019r ti\u0302m cenedlaethol ers blynyddoedd gan eu dilyn mewn gemau cartref ac oddi-cartref."}, {"text_idx": "#000004", "text": "Enw priodol iawn y sengl newydd ganddynt ydy \u2018Dilyn Cymru\u2019 ac mae\u2019n addasiad o\u2019r ga\u0302n \u2018Symud Trwy\u2019r Haf\u2019 oedd wedi ei chynnwys ar yr albwm \u2018Sefyll ar y Sgwa\u0302r\u2019 a ryddhawyd ym 1982 gan y grw\u0302p."}, {"text_idx": "#000005", "text": "Mae\u2019r geiriau\u2019n wahanol i\u2019r ga\u0302n wreiddiol wrth gwrs, ond mae rhai elfennau\u2019r un fath. Yn y wreiddiol, mae\u2019r grw\u0302p yn hawlio mai nhw oedd y band Cymraeg cyntaf i enwi pe\u0302l-droed mewn ca\u0302n gyda\u2019r llinell \u201cPe\u0302l-droed ar y tywod gwyn. Byth yn chwarae fel Brasil.\u201d"}, {"text_idx": "#000006", "text": "Mae\u2019r geiriau newydd yn so\u0302n am ddilyn Cymru yn yr Ewros, Cwpan y Byd, a gemau eraill. Ac ar gyfer ei recordio mae Ail Symudiad wedi recriwtio dau drwmpedwr arbennig, sef Chris Leek a Jamie White, sydd wedi hen arfer perfformio mewn gemau pe\u0302l-droed Cymru gyda\u2019r grw\u0302p \u2018codi canu\u2019 y Barry Horns."}]